Document ID: 32009D0415

ODLOČBA SVETA
z dne 27. aprila 2009
o obstoju čezmernega primanjkljaja v Grčiji
(2009/415/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 104(6) Pogodbe,
ob upoštevanju priporočila Komisije,
ob upoštevanju pripomb, ki jih je predložila Grčija,
ob upoštevanju naslednjega:
(1)
V skladu s členom 104 Pogodbe se države članice izogibajo čezmernemu javnofinančnemu primanjkljaju.
(2)
Pakt za stabilnost in rast temelji na cilju zdravih javnih financ kot sredstvu za izboljšanje razmer za stabilnost cen in za močno trajnostno rast, ki pospešuje ustvarjanje delovnih mest.
(3)
Postopek v zvezi s čezmernim primanjkljajem iz člena 104, kot je pojasnjen v Uredbi Sveta (ES) št. 1467/97 z dne 7. julija 1997 o pospešitvi in razjasnitvi izvajanja postopka v zvezi s čezmernim primanjkljajem (1) (ki je del Pakta za stabilnost in rast), določa odločitev o obstoju čezmernega primanjkljaja. Protokol o postopku v zvezi s čezmernim primanjkljajem, ki je priložen k Pogodbi, vsebuje dodatne določbe glede izvajanja postopka v zvezi s čezmernim primanjkljajem, Uredba Sveta (ES) št. 3605/93 (2) pa določa podrobna pravila in opredelitve za uporabo določb navedenega Protokola.
(4)
Leta 2005 je bil Pakt za stabilnost in rast prenovljen, da bi okrepili njegovo učinkovitost in gospodarske temelje ter ohranili dolgoročno vzdržnost javnih financ. Cilj prenove pakta je bil zagotoviti, da se v vseh korakih postopka v zvezi s čezmernim primanjkljajem v celoti upošteva predvsem gospodarsko in proračunsko ozadje. Na ta način Pakt za stabilnost in rast zagotavlja okvir, ki podpira politike vlad za hitro ponovno vzpostavitev trdnih proračunskih položajev, pri tem pa upošteva gospodarske razmere.
(5)
V skladu s členom 104(5) Pogodbe mora Komisija Svetu predložiti mnenje, če meni, da v državi članici obstaja čezmerni primanjkljaj ali da bi do njega lahko prišlo. Komisija je na podlagi svojega poročila po členu 104(3) in mnenja Ekonomsko-finančnega odbora po členu 104(4) ugotovila, da v Grčiji obstaja čezmerni primanjkljaj. Komisija je zato 24. marca 2009 Svetu predložila zadevno mnenje v zvezi z Grčijo (3).
(6)
V skladu s členom 104(6) Pogodbe Svet upošteva morebitne pripombe, ki jih želi predložiti zadevna država članica, preden po opravljeni celoviti oceni odloči, ali čezmerni primanjkljaj obstaja. V primeru Grčije ta celovita ocena vodi do naslednjih ugotovitev.
(7)
Javnofinančni primanjkljaj Grčije je v letu 2007 dosegel 3,5 % BDP in tako presegel referenčno vrednost 3 % BDP. V skladu z vmesno napovedjo služb Komisije iz januarja 2009 je javnofinančni primanjkljaj brez upoštevanja enkratnih ukrepov v letu 2008 ocenjen na 3,6 % BDP (z upoštevanjem enkratnih ukrepov pa na 3,4 %). Ta ocena temelji na 2,9-odstotni realni stopnji rasti BDP v letu 2008 in upošteva najnovejše podatke o izvrševanju zakona o proračunu za leto 2008. Letošnja januarska vmesna napoved služb Komisije za leto 2009 na podlagi projekcije 0,2-odstotne realne rasti BDP in preudarne ocene zakona o proračunu za leto 2009, ki ga je Parlament potrdil 21. decembra, predvideva javnofinančni primanjkljaj brez upoštevanja enkratnih ukrepov v višini 4,4 % BDP (3,7 % BDP z enkratnimi ukrepi). Ob običajni predpostavki nespremenjenih politik ter ob predpostavki prenehanja enkratnih ukrepov naj bi primanjkljaj v letu 2010 znašal 4,2 % BDP. Merilo glede primanjkljaja, določeno v Pogodbi, torej ni izpolnjeno.
(8)
Bruto javnofinančni dolg je v letu 2007 znašal 94,8 % BDP, v letu 2008 pa 94,6 % BDP in je torej občutno presegel referenčno vrednost 60 % BDP iz Pogodbe. Glede na vmesno napoved služb Komisije iz januarja 2009 naj bi se delež javnofinančnega dolga še povečal ter dosegel 96,25 % BDP v letu 2009 in 98,5 % BDP v letu 2010. Sedanja raven primanjkljaja in ocene srednjeročne rasti niso združljive z znižanjem deleža dolga na raven pod 60 % BDP. Za delež dolga ni mogoče ugotoviti, da se zadosti znižuje in dovolj hitro približuje referenčni vrednosti v smislu Pogodbe ter Pakta za stabilnost in rast.
(9)
V skladu s členom 2(4) Uredbe (ES) št. 1467/97 se „pomembni dejavniki“ v korakih, ki vodijo do odločitve Sveta o obstoju čezmernega primanjkljaja v skladu s členom 104(6), lahko upoštevajo le, če je v celoti izpolnjen dvojni pogoj - da primanjkljaj ostaja blizu referenčne vrednosti in da je referenčna vrednost presežena začasno. V primeru Grčije ta dvojni pogoj ni izpolnjen. Zato v korakih, ki vodijo do te odločbe, pomembni dejavniki niso upoštevani -
SPREJEL NASLEDNJO ODLOČBO:
Člen 1
Iz celovite ocene izhaja, da v Grčiji obstaja čezmerni primanjkljaj.
Člen 2
Ta odločba je naslovljena na Helensko republiko.
V Luxembourgu, 27. aprila 2009

Labels: 2
18